IZVEDBENI SKLEP KOMISIJE (EU) 2020/1339

z dne 23. septembra 2020

o odobritvi učinkovite zunanje osvetlitve vozil z uporabo svetlečih diod kot inovativne tehnologije za zmanjšanje emisij CO2 iz nekaterih lahkih gospodarskih vozil v zvezi z globalno usklajenim preizkusnim postopkom za lahka vozila v skladu z Uredbo (EU) 2019/631 Evropskega parlamenta in Sveta

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2019/631 Evropskega parlamenta in Sveta z dne 17. aprila 2019 o določitvi standardov emisijskih vrednosti CO2 za nove osebne avtomobile in nova lahka gospodarska vozila ter razveljavitvi uredb (ES) št. 443/2009 in (EU) št. 510/2011 (1) ter zlasti člena 11(4) Uredbe,

ob upoštevanju naslednjega:

(1) Proizvajalci Toyota Motor Europe NV/SA, Opel Automobile GmbH–PSA, FCA Italy S.p.A., Automobiles Citroën, Automobiles Peugeot, PSA Automobiles SA, Audi AG, Ford-Werke GmbH, Jaguar Land Rover Ltd., Hyundai Motor Europe Technical Center GmbH, Škoda Auto a.s., BMW AG, Renault SA, Honda Motor Europe Ltd, Volkswagen AG in Volkswagen AG Nutzfahrzeuge so 19. decembra 2019 vložili skupno vlogo (v nadaljnjem besedilu: vloga) za odobritev učinkovite zunanje osvetlitve vozil z uporabo svetlečih diod (v nadaljnjem besedilu: učinkovita osvetlitev z LED) kot inovativne tehnologije za zmanjšanje emisij CO2 iz lahkih gospodarskih vozil s pogonom na motor z notranjim zgorevanjem, ki lahko delujejo na bencin, dizelsko gorivo in nekatera alternativna goriva, v skladu s členom 11 Uredbe (EU) 2019/631.

(2) Proizvajalec Renault SA je 20. februarja 2020 v imenu vložnikov vložil dodatno vlogo v zvezi z uporabo tehnologije v nekaterih hibridnih električnih vozilih brez zunanjega polnjenja (v nadaljnjem besedilu: NOVC-HEV) kategorije N1. Glede na to, da se dodatna vloga nanaša na isto inovativno tehnologijo in da veljajo za njeno uporabo v zadevnih kategorijah vozil isti pogoji, je primerno vlogo in dodatno vlogo obravnavati v enem samem sklepu.

(3) Vloga se nanaša na prihranke emisij CO2, ki jih ni mogoče dokazati z meritvami, opravljenimi v skladu z globalno usklajenim preizkusnim postopkom za lahka vozila (v nadaljnjem besedilu: WLTP) iz Uredbe Komisije (EU) 2017/1151 (2).

(4) Vloga je bila ocenjena v skladu s členom 11 Uredbe (EU) 2019/631, Izvedbeno uredbo Komisije (EU) št. 427/2014 (3) ter tehničnimi smernicami za pripravo vlog za odobritev inovativnih tehnologij v skladu z Uredbo (ES) št. 443/2009 ter Uredbo (EU) št. 510/2011 (revizijo iz leta 2018 (V2)) (4). Vlogi so bila v skladu s členom 11(3) Uredbe (EU) 2019/631 priložena poročila o preverjanju, ki jih je pripravil neodvisni in priglašeni organ.

(5) Uporaba nekaterih učinkovitih zunanjih svetilk z LED je bila za osebne avtomobile že odobrena z izvedbenimi sklepi Komisije 2014/128/EU (5), (EU) 2015/206 (6), (EU) 2016/160 (7) in (EU) 2016/587 (8) ob upoštevanju novega evropskega voznega cikla (NEDC) ter z Izvedbenim sklepom Komisije (EU) 2019/1119 (9) ob upoštevanju WLTP (v nadaljnjem besedilu skupaj: pretekli izvedbeni sklepi o odobritvi) kot inovativna tehnologija, s katero se lahko zmanjšajo emisije CO2 na način, ki ni zajet z meritvami v okviru preizkusa NEDC oziroma WLTP.

(6) Na podlagi izkušenj, pridobljenih iz preteklih izvedbenih sklepov o odobritvi, ter poročil in informacij, priloženih vlogi, je bilo zadovoljivo in prepričljivo dokazano, da učinkovita zunanja svetilka z LED ali ustrezne kombinacije takih svetilk izpolnjujejo merila za upravičenost iz člena 11 Uredbe (EU) 2019/631 in Izvedbene uredbe (EU) št. 427/2014 ter zagotavljajo zmanjšanje emisij CO2 za najmanj 0,5 g CO2/km v primerjavi z enakim sklopom osnovnih zunanjih svetilk.

(7) Vloga se ne nanaša le na zunanjo osvetlitev vozil, za katero je bila uporaba učinkovitih svetilk z LED odobrena kot inovativna tehnologija že v preteklih izvedbenih sklepih o odobritvi, ampak tudi na gabaritne svetilke in bočne svetilke. Ker navedene svetilke med meritvami, opravljenimi v okviru preizkusa WLTP, niso prižgane, je primerno odobriti uporabo učinkovitih zunanjih svetilk z LED tudi v navedenih svetilkah.

(8) V vlogi je opisana metodologija za določitev prihrankov emisij CO2 zaradi uporabe učinkovitih zunanjih svetilk z LED v različnih svetilkah vozil za uporabo v lahkih gospodarskih vozilih s pogonom na motor z notranjim zgorevanjem in nekaterih NOVC-HEV kategorije N1, ki lahko delujejo na bencin, dizelsko gorivo, utekočinjeni naftni plin (UNP), stisnjeni zemeljski plin (SZP) ali E85.

(9) Glede na omejeno razpoložljivost E85 na trgu Unije kot celoti za namene metodologije preizkušanja ni upravičeno razlikovati med tem gorivom in bencinom.

(10) Vložniki so predložili študije, ki potrjujejo, da so si vzorci uporabe lahkih gospodarskih vozil in osebnih avtomobilov glede uporabe zunanje osvetlitve vozil dovolj podobni, da se metodologija iz Izvedbenega sklepa (EU) 2019/1119 lahko uporablja tudi za lahka gospodarska vozila.

(11) Kar pa zadeva svetilke za zavijanje in statične žaromete za osvetlitev ovinka, so vložniki predlagali, naj se vključijo specifični faktorji uporabe, ki se razlikujejo od tistih iz metodologije iz Izvedbenega sklepa (EU) 2019/1119. Faktorji uporabe, ki jih vložniki predlagajo za navedene svetilke, se lahko štejejo za bolj konzervativne od tistih iz Izvedbenega sklepa (EU) 2019/1119, zato se šteje za primerno, da se navedeni novi faktorji uporabe vključijo v metodologijo preizkušanja v tem sklepu. Poleg tega gabaritne svetilke in bočne svetilke niso bile zajete v Izvedbenem sklepu (EU) 2019/1119, zato bi bilo treba dodati faktorje uporabe in vrednosti za moč za navedene svetilke.

(12) Ob upoštevanju navedenih vključitev bi bilo treba šteti, da je metodologija preizkušanja iz Izvedbenega sklepa (EU) 2019/1119 primerna za določitev prihrankov emisij CO2 zaradi uporabe inovativne tehnologije v lahkih gospodarskih vozilih.

(13) Učinkovite zunanje svetilke z LED bi se morale uporabljati v lahkih gospodarskih vozilih s pogonom na motor z notranjim zgorevanjem ali v NOVC-HEV kategorije N1, za katera se lahko v skladu z odstavkom 1.1.4 Dodatka 2 k Podprilogi 8 k Prilogi XXI k Uredbi (EU) 2017/1151 uporabljata nepopravljeni izmerjeni vrednosti porabe goriva in emisij CO2.

(14) Proizvajalci bi morali imeti možnost, da pri homologacijskem organu vložijo vlogo za certificiranje prihrankov emisij CO2 zaradi uporabe učinkovitih zunanjih svetilk z LED, če so izpolnjeni pogoji iz tega sklepa. Proizvajalci bi morali v ta namen zagotoviti, da je vlogi za certificiranje priloženo poročilo o preverjanju, v katerem neodvisni in priglašeni organ potrjuje, da inovativna tehnologija izpolnjuje pogoje iz tega sklepa in da so bili prihranki določeni v skladu z metodologijo preizkušanja iz Priloge k temu sklepu.

(15) Da bi se olajšalo obsežnejše uvajanje inovativne tehnologije v novih vozilih, bi moral proizvajalec imeti tudi možnost, da vloži enotno vlogo za certificiranje prihrankov emisij CO2 zaradi učinkovitih zunanjih svetilk z LED. Vendar je primerno zagotoviti, da se v primeru uporabe navedene možnosti uporabi mehanizem, ki spodbuja uvajanje samo tistih učinkovitih zunanjih svetilk z LED, ki zagotavljajo največji izkoristek.

(16) Homologacijski organ mora temeljito preveriti, ali so izpolnjeni pogoji za certificiranje prihrankov emisij CO2 zaradi uporabe inovativne tehnologije iz tega sklepa. Če se prihranki certificirajo, bi moral homologacijski organ zagotoviti, da so vsi elementi, upoštevani za certificiranje, evidentirani v poročilu o preizkusu in se hranijo skupaj s poročilom o preverjanju ter da so te informacije na zahtevo na voljo Komisiji.

(17) Za namene določanja splošne kode ekološke inovacije, ki se uporablja v zadevnih homologacijskih dokumentih v skladu s prilogami I, VIII in IX k Direktivi 2007/46/ES Evropskega parlamenta in Sveta (10), je treba določiti posamično kodo, ki se uporablja za inovativno tehnologijo.

(18) Od leta 2021 se mora skladnost proizvajalcev s cilji specifičnih emisij CO2 ugotavljati na podlagi emisij CO2, določenih v skladu z WLTP. Prihranki emisij CO2 zaradi inovativne tehnologije, certificirane s sklicevanjem na ta sklep, se zato lahko od navedenega leta upoštevajo pri izračunu povprečnih specifičnih emisij CO2 proizvajalcev –

SPREJELA NASLEDNJI SKLEP:

Člen 1 Inovativna tehnologija Uporaba učinkovitih svetlečih diod v zunanji osvetlitvi vozila (v nadaljnjem besedilu: učinkovita zunanja svetilka z LED) se odobri kot inovativna tehnologija v smislu člena 11 Uredbe (EU) 2019/631 za uporabo v lahkih gospodarskih vozilih s pogonom na motor z notranjim zgorevanjem, ki lahko delujejo na bencin, dizelsko gorivo, utekočinjeni naftni plin (UNP), stisnjeni zemeljski plin (SZP) ali E85 ali kombinacijo navedenih goriv, ter v hibridnih električnih vozilih brez zunanjega polnjenja (NOVC-HEV) kategorije N1, za katera se lahko v skladu z odstavkom 1.1.4 Dodatka 2 k Podprilogi 8 k Prilogi XXI k Uredbi (EU) 2017/1151 uporabljata nepopravljeni izmerjeni vrednosti porabe goriva in emisij CO2 in ki lahko delujejo na enaka goriva ali njihovo kombinacijo, če se inovativna tehnologija uporablja v eni ali več naslednjih zunanjih svetilkah vozila: (a) žarometu za kratki svetlobni pramen (vključno s prilagodljivim sistemom sprednje osvetlitve); (b) žarometu za dolgi svetlobni pramen; (c) sprednji pozicijski svetilki; (d) žarometu za meglo; (e) zadnji svetilki za meglo; (f) sprednji smerni svetilki; (g) zadnji smerni svetilki; (h) svetilki za osvetlitev registrske tablice; (i) svetilki za vzvratno vožnjo; (j) svetilki za zavijanje; (k) statičnem žarometu za osvetlitev ovinka; (l) gabaritnih svetilkah; (m) bočnih svetilkah.

Člen 2 Vloga za certificiranje prihrankov emisij CO2 1. Proizvajalec lahko pri homologacijskem organu s sklicevanjem na ta sklep vloži vlogo za certificiranje prihrankov emisij CO2 zaradi uporabe ene ali več učinkovitih zunanjih svetilk z LED. 2. Proizvajalec zagotovi, da je vlogi za certificiranje priloženo poročilo o preverjanju, v katerem neodvisni in priglašeni organ potrjuje, da so izpolnjeni pogoji iz člena 1. 3. Če se prihranki certificirajo v skladu s členom 3, proizvajalec zagotovi, da se certificirani prihranki emisij CO2 in koda ekološke inovacije iz člena 4(1) evidentirajo v potrdilu o skladnosti zadevnih vozil.

Člen 3 Certificiranje prihrankov emisij CO2 1. Homologacijski organ zagotovi, da so bili prihranki emisij CO2, doseženi z uporabo inovativne tehnologije, določeni z uporabo metodologije iz Priloge. 2. Če proizvajalec vloži vlogo za certificiranje prihrankov emisij CO2 zaradi več kot ene učinkovite zunanje svetilke z LED iz člena 1 v povezavi z eno različico vozila, homologacijski organ določi, katera od preizkušenih učinkovitih zunanjih svetilk z LED zagotavlja najmanjše prihranke emisij CO2, in v zadevni homologacijski dokumentaciji evidentira najnižjo vrednost. 3. Homologacijski organ evidentira certificirane prihranke emisij CO2, določene v skladu z odstavkoma 1 in 2 tega člena, in kodo ekološke inovacije iz člena 4(1) v zadevni homologacijski dokumentaciji. 4. Če je inovativna tehnologija vgrajena v vozilo z dvogorivnim motorjem ali vozilo s prilagodljivim tipom goriva, homologacijski organ evidentira prihranke emisij CO2, kot sledi: (a) pri vozilih z dvogorivnim motorjem, ki uporabljajo bencin in plinasta goriva, prihranke emisij CO2 pri uporabi UNP ali SZP; (b) pri vozilih s prilagodljivim tipom goriva, ki uporabljajo bencin in E85, prihranke emisij CO2 pri uporabi bencina. 5. Homologacijski organ evidentira vse elemente, upoštevane za certificiranje, v poročilu o preizkusu, ki ga hrani skupaj s poročilom o preverjanju iz člena 2(2), in navedene informacije na zahtevo da na voljo Komisiji. 6. Homologacijski organ prihranke emisij CO2 certificira le, če ugotovi, da inovativna tehnologija izpolnjuje pogoje iz člena 1 tega sklepa in če so doseženi prihranki emisij CO2 najmanj 0,5 g CO2/km, kot je določeno v členu 9(1)(b) Izvedbene uredbe (EU) št. 427/2014.

Člen 4 Koda ekološke inovacije 1. Inovativni tehnologiji, odobreni s tem sklepom, se dodeli koda ekološke inovacije št. 35. 2. Certificirani prihranki emisij CO2, evidentirani glede na kodo ekološke inovacije iz odstavka 1, se lahko upoštevajo pri izračunu povprečnih specifičnih emisij proizvajalcev od koledarskega leta 2021.

Člen 5 Začetek veljavnosti Ta sklep začne veljati dvajseti dan po objavi v Uradnem listu Evropske unije.

V Bruslju, 23. septembra 2020 Za Komisijo Predsednica Ursula VON DER LEYEN

(1) UL L 111, 25.4.2019, str. 13.

(2) Uredba Komisije (EU) 2017/1151 z dne 1. junija 2017 o dopolnitvi Uredbe (ES) št. 715/2007 Evropskega parlamenta in Sveta o homologaciji motornih vozil glede na emisije iz lahkih potniških in gospodarskih vozil (Euro 5 in Euro 6) in o dostopu do informacij o popravilu in vzdrževanju vozil, o spremembah Direktive 2007/46/ES Evropskega parlamenta in Sveta, Uredbe Komisije (ES) št. 692/2008 in Uredbe Komisije (EU) št. 1230/2012 ter o razveljavitvi Uredbe Komisije (ES) št. 692/2008 (UL L 175, 7.7.2017, str. 1).

(3) Izvedbena uredba Komisije (EU) št. 427/2014 z dne 25. aprila 2014 o uvedbi postopka za odobritev in certificiranje inovativnih tehnologij za zmanjšanje emisij CO2 iz lahkih gospodarskih vozil na podlagi Uredbe (EU) št. 510/2011 Evropskega parlamenta in Sveta (UL L 125, 26.4.2014, str. 57).

(4) https://circabc.europa.eu/sd/a/a19b42c8-8e87-4b24-a78b-9b70760f82a9/July%202018%20Technical%20Guidelines.pdf.

(5) Izvedbeni sklep Komisije 2014/128/EU z dne 10. marca 2014 o odobritvi modula s svetlečimi diodami za kratki svetlobni pramen „E-light“ kot inovativne tehnologije za zmanjšanje emisij CO2 iz osebnih vozil v skladu z Uredbo (ES) št. 443/2009 Evropskega parlamenta in Sveta (UL L 70, 11.3.2014, str. 30).

(6) Izvedbeni sklep Komisije (EU) 2015/206 z dne 9. februarja 2015 o odobritvi učinkovite zunanje osvetlitve z uporabo svetlečih diod podjetja Daimler AG kot inovativne tehnologije za zmanjšanje emisij CO2 iz osebnih vozil v skladu z Uredbo (ES) št. 443/2009 Evropskega parlamenta in Sveta (UL L 33, 10.2.2015, str. 52).

(7) Izvedbeni sklep Komisije (EU) 2016/160 z dne 5. februarja 2016 o odobritvi učinkovite zunanje osvetlitve z uporabo svetlečih diod podjetja Toyota Motor Europe kot inovativne tehnologije za zmanjšanje emisij CO2 iz osebnih avtomobilov v skladu z Uredbo (ES) št. 443/2009 Evropskega parlamenta in Sveta (UL L 31, 6.2.2016, str. 70).

(8) Izvedbeni sklep Komisije (EU) 2016/587 z dne 14. aprila 2016 o odobritvi tehnologije, ki se uporablja pri učinkoviti zunanji osvetlitvi vozila z uporabo svetlečih diod, kot inovativne tehnologije za zmanjšanje emisij CO2 iz osebnih avtomobilov v skladu z Uredbo (ES) št. 443/2009 Evropskega parlamenta in Sveta (UL L 101, 16.4.2016, str. 17).

(9) Izvedbeni sklep Komisije (EU) 2019/1119 z dne 28. junija 2019 o odobritvi učinkovite zunanje osvetlitve vozil s svetlečimi diodami za uporabo v vozilih z motorji z notranjim zgorevanjem in hibridnih elektrificiranih vozilih brez zunanjega polnjenja kot inovativne tehnologije za zmanjšanje emisij CO2 iz osebnih avtomobilov v skladu z Uredbo (ES) št. 443/2009 Evropskega parlamenta in Sveta (UL L 176, 1.7.2019, str. 67).

(10) Direktiva 2007/46/ES Evropskega parlamenta in Sveta z dne 5. septembra 2007 o vzpostavitvi okvira za odobritev motornih in priklopnih vozil ter sistemov, sestavnih delov in samostojnih tehničnih enot, namenjenih za taka vozila (Okvirna direktiva) (UL L 263, 9.10.2007, str. 1).